Φλέρταρε με την αυτοκτονία, για ακόμα μια χρονιά, αλλά τα κατάφερε ο Ατρόμητος! Οι Περιστεριώτες είδαν το 2-0 του ημιχρόνου, να γίνεται 2-2 και τα χαμόγελα πάγωσαν...

Όμως ο Ρισβάνης έδωσε τη λύση, κάνοντας το 3-2 και τελικά ο Ατρόμητος πανηγύρισε με τον κόσμο του την πρόκριση στον τρίτο προκριματικό γύρο του Europa League όπου θα αντιμετωπίσει την Λέγκια.

Έτσι έπαιξαν

Ομάδα που κερδίζει δεν αλλάζει κι έτσι ο Γιάννης Αναστασίου παρέταξε τους ίδιους έντεκα με αυτούς της Σλοβακίας. Σε σύστημα 4-4-2, ο Μέγιερι ήταν στο τέρμα, με τον Κιβρακίδη δεξιά και τον Κατράνη αριστερά, με τους Γούτα, Ρισβάνη στόπερ. Στον άξονα βρέθηκαν οι Χαρίσης, Μάντσον, δεξιά ήταν ο Ούμπιδες κι αριστερά ο Ενσικουλού. Στην κορυφή της επίθεσης βρέθηκαν ο Βέλλιος με τον Μανούσο.

Από την άλλη Πίτερ Χιμπάλα, προχώρησε σε δύο αλλαγές σε σχέση με το πρώτο παιχνίδι. Σε σύστημα 4-3-3, ο Γέντλιτσκα ήταν στο τέρμα, με τον Μπλάκμαν στα δεξιά και τον Κόστρνα στα αριστερά, ενώ στόπερ ήταν ο Κρούζλιακ και ο Όραβετς. Αμυντικός μέσος ο Βίντα Μ., με τους Κάλμαρ και Ρόναν μπροστά του. Στην επίθεση βρέθηκαν δεξιά ο Ταϊβό, αριστερά ο Τσμέλικ και στην κορυφή ο Ραμίρεζ.

Την καθάρισε σε ένα πεντάλεπτο!

Ο Ατρόμητος δεν αντιμετώπισε το παραμικρό πρόβλημα απέναντι στην Ντουνάισκα Στρέντα στο Περιστέρι! Οι ποδοσφαιριστές του Γιάννη Αναστασίου μπήκαν αποφασισμένοι, απείλησαν στο 5' και στο 12' με τον Μανούσο και εν συνεχεία... καθάρισαν την πρόκριση σε ένα πεντάλεπτο!

Στο 22', ο Κατράνης πήρε την μπάλα από το κέντρο και με μια τρομερή ατομική ενέργεια έφτασε μέχρι και την αντίπαλη περιοχή. Εκεί προσποιήθηκε δυο φορές στον αμυντικό των Σλοβάκων, έφερε την μπάλα στο αριστερό και πλάσαρε για το 1-0 σημειώνοντας το παρθενικό γκολ της καριέρας του. Πέντε λεπτά μετά όλα τέλειωσαν!

Ο Μανούσος μπήκε στην περιοχή από τα αριστερά, προσποιήθηκε κι ανάγκασε τον Όραβετς να τον ανατρέψει, με τον Ιρακινό ρέφερι να δείχνει την άσπρη βούλα. Την εκτέλεση ανέλαβε ο πρώτος σκόρερ του Ατρόμητου στην Ευρώπη κι ευστόχησε για το 2-0.

Μπορούσε και τρίτο!

Σε ένα υπέροχο πρώτο ημίχρονο, ο Ατρόμητος θα μπορούσε να είχε φτάσει και στο 3-0! Όμως στο 29', ο Βέλλιος από κοντά πλάσαρε με τον Γέντλιτσκα να σώζει. Στη συνέχεια οι Περιστεριώτες απείλησαν ακόμα τρεις φορές.

Πρώτα στο 30' με ένα σουτ του Μανούσου να φεύγει άουτ, στη συνέχεια στο 43' με τον Γένλτιτσα να μπλοκάρει το σουτ του Βέλλιου και τέλος στο 45+1', όταν η κεφαλιά του Γούτα έφυγε άουτ. Κάπως έτσι το 2-0 έμεινε μέχρι το τέλος του πρώτου μέρους και οι Περιστεριώτες περίμεναν ακόμα 45 λεπτά για να πανηγυρίσουν την πρόκριση μαζί με τον κόσμο τους.

Μείωση κι άγχος...

Το δεύτερο ημίχρονο άρχισε με αρκετά άσχημο τρόπο για τον Ατρόμητο. Οι Περιστεριώτες, είδαν την Ντουνάισκα Στρέντα να πιέζει ακόμα πιο ασφυκτικά και να καταφέρνει να μειώσει στο 54'. Μετά από σέντρα από τα αριστερά, ο Γούτας δεν έδιωξε καλά, η μπάλα έφτασε στον Ραμίρεζ που από κοντά πλάσαρε μειώνοντας σε 2-1.

Η εικόνα του Ατρόμητου ήταν τραγική και στη συνέχεια. Όλοι έβλεπαν τους... εφιάλτες του Περιστερίου να επιστρέφουν! Και τελικά επέστρεψαν.

Νέο παιδικό λάθος, πέναλτι και ισοφάριση

Αρχικά στο 55' ο Βίντα Κ. απείλησε και ο Μέγιερι έσωσε, ενώ στο 58' το πλασέ του ίδιου έφυγε λίγο έξω. Στο 60', ο Μάντσον πήρε μια κεφαλιά κι έστειλε την μπάλα άουτ, όπως κι αυτή του Όραβετς στο 62'. Πέντε λεπτά αργότερα, ο Καχίλα απείλησε με μακρινό σουτ, πριν η Ντουνάισκα Στρέντα φτάσει στην ισοφάριση.

Στο 72', ο Κατράνης έκανε λάθος στην άμυνα, οι φιλοξενούμενοι έκλεψαν και ο Καχίλα έκανε πέναλτι στον Μπλάκμαν. Την εκτέλεση ανέλαβε ο Κάλμαρ, ο οποίος ευστόχης και... πάγωσε το Περιστέρι, μιας και οι Σλοβάκοι πλέον θέλανε ένα γκολ για να προκριθούν και ο Ατρόμητος έμοιαζε να τα έχει χαμένα!

Ο Ρισβάνης επανέφερε την ηρεμία!

Τελικά η λύση στο άγχος που είχε κυριαρχήσει στους γηπεδούχους, ήρθε μέσω των δύο αρχηγών τους. Ο Ούμπιδες εκτέλεσε φάουλ, ο Ρισβάνης στο δεύτερο δοκάρι έπιασε την κεφαλιά και σκόραρε για το 3-2, που πλέον έδινε ηρεμία στους Περιστεριώτες...

Δέκα λεπτά αργότερα, το πλασέ του Βίντα Μ. μετά από εκτέλεση φάουλ έφυγε άουτ, ενώ στο 89' ο Ρόσα βρήκε τον Νάτσο, ο οποίος βρέθηκε απέναντι στον Γέντλιτσκα, αλλά πλάσαρε ψηλά άουτ.

Τον έσωσαν Καχίλα και Μέγιερι!

Κι όμως η Ντουνάισκα Στρέντα έχασε δύο τρομερές ευκαιρίες να ισοφαρίσει και να δώσει νόημα στις καθυστερήσεις! Πρώτα στο 90' με τον Καλμάρ να πλασάρει και τον Καχίλα με το κεφάλι να σώζει πάνω στη γραμμή, ενώ ένα λεπτό αργότερα, ο Ρόναν σούταρε από κοντά με τον Μέγιερι να κάνει σπουδαία απόκρουση και να κρατά το 3-2.

Ο Ατρόμητος βγήκε και πάλι στην κόντρα στο 93' με τον Μανούσο όμως να μην μπορεί να νικήσει τον Γέντλιτσκα. Στο 97', ο Κάλμαρ με απευθείας εκτέλεση φάουλ από πολύ μακριά έστειλε την μπάλα στο δοκάρι και κάπου εκεί όλα τέλειωσαν με τον Ατρόμητο να παίρνει τελικά αυτή την πρόκριση που λίγο έλειψε να χάσει μέσα από τα χέρια του!

MVP: Κατράνης και Ρισβάνης θα μοιραστούν αυτόν τον τίτλο, αν και θα μπορούσε εδώ να βρεθεί και ο Ούμπιδες. Όμως ο πρώτος άνοιξε τον δρόμο στον Ατρόμητο για να... καθαρίσει από νωρίς (σ.σ. οπως έδειχνε) την πρόκριση, ενώ ο δεύτερο πέτυχε το γκολ που ηρέμησε την ομάδα και έβαλε μια και καλή τέλος στην υπόθεση πρόκριση, όταν το 2-0 του 45', είχε γίνει 2-2!

ΑΔΥΝΑΜΟΣ ΚΡΙΚΟΣ: Ολόκληρη η αμυντική λειτουργία του Ατρόμητου! Οι Περιστεριώτες πραγματικά βγήκαν στο δεύτερο ημίχρονο σαν να μην ξέρουν τι πρέπει να κάνουν... Η Ντουνάισκα μείωσε και στη συνέχεια έκανε ό,τι μα ό,τι ήθελε στην αντίπαλη άμυνα, με αποτέλεσμα να φτάσει στο 2-2 και να τρομάξει για τα καλά άπαντες στο Περιστέρι. Σίγουρα ο Γιάννης Αναστασίου θα έχει πολλά να πει στους ποδοσφαιριστές του για την εικόνα της επανάληψης.

ΣΤΟ ΥΨΟΣ ΤΟΥ: Ο Ούμπιδες. Για ακόμα ένα παιχνίδι ο αρχηγός του Ατρόμητου ήταν εξαιρετικός. Μπορεί να μην έβαλε γκολ, έκανε όμως την ασίστ στο 3-2 του Ρισβάνη και ήταν ένας πραγματικός ηγέτης για άλλη μια φορά! Από κοντά και πάλι ο Γιώργος Μανούσος που έκανε εξίσου ένα πολύ καλό παιχνίδι.

Η ΓΚΑΦΑ: Στο πρώτο παιχνίδι ήταν από τους καλύτερους του Ατρόμητου χωρίς να χάσει την παραμικρή φάση για 90 λεπτά, στο Περιστέρι όμως είναι μέσα και στο πρώτο γκολ που δέχεται η ομάδα του. Ο λόγος για τον Δημήτρη Γούτα που δεν στάθηκε... τυχερός στο διωξίμο που έκανε στο 2-1 των Σλοβάκων, με αποτέλεσμα οι αντίπαλοι να το εκμεταλλευτούν και να σκοράρουν.

ΤΟ ΣΤΡΑΓΑΛΙ: Ο ρέφερι της αναμέτρησης, είχε αρκετή δουλειά! Έδωσε σωστά δύο πέναλτι, ένα σε κάθε ομάδα, ενώ οι βοηθοί του τα πήγαν καλά χωρίς να χάσουν κάποια φάση. Μια καλή διαιτησία είχαμε και στο Περιστέρι.

ΤΟ ΤΑΜΕΙΟ ΤΟΥ GAZZETTA.GR: Ο Ατρόμητος πανηγυρίζει την δεύτερη πρόκριση στην ιστορία του. Οι Περιστεριώτες, είχαν να διαχειριστούν το 1-2 της Σλοβακίας και για 45 λεπτά τα έκαναν όλα τέλεια φτάνοντας στο ημίχρονο να προηγούνται με 2-0. Όμως πρέπει να ξεχάσουν την εικόνα που έδειξαν στην επανάληψη, βγάζοντας στον αγωνιστικό χώρο μια ομάδα χωρίς αρχή μέση και τέλος. Έχει μπροστά του δύο πολύ δύσκολα παιχνίδια με μια πολύ έμπειρη ομάδα από την Πολωνία. Η Λέγκια μπορεί να αντιμετωπίσει αρκετά προβλήματα και να απέκλεισε δύσκολα την Κουόπιο, όμως σε καμία περίπτωση δεν συγχωρεί το παραμικρό λάθος που θα κάνει ο αντίπαλος. Ο Γιάννης Αναστασίου σίγουρα το γνωρίζει και έχει να πει πολλά στους ποδοσφαιριστές του, κυρίως για την εικόνα του δεύτερου μέρους.

Οι συνθέσεις:

Ατρόμητος (Γιάννης Αναστασίου): Μέγιερι, Κιβρακίδης, Ρισβάνης, Γούτας, Κατράνης, Μάντσον, Χαρίσης, Ούμπιδες (86' Νάτσος), Ενσικουλού (71' Ρόσα), Βέλλιος (60' Καχίλα), Μανούσος

Ντουνάισκα Στρέντα (Πίτερ Χιμπάλα): Γιέντλιτσκα, Όραβετς (62' Βεζελόφσκι), Κρούζλιακ, Βίντα Μ., Μπλάκμαν (79' Ντίβκοβιτς), Κόστρνα, Κάλμαρ, Ρόναν (46' Βίντα Κ.), Τσμέλιν, Ταϊβό, Ραμίρεζ